EFF beplan groot optog in PretoriaJulius Malema tydens die perskonferensie op 13 Oktober 2016 (Skermskoot uit EWN-video van die konferensie) Die Ekonomiese Vryheidsvegters beplan ŉ groot optog in Pretoria op 2 November. “Die EFF doen ŉ beroep op alle Suid-Afrikaners, ongeag politieke affiliasie of godsdienstige oortuiging, uit alle sfere en van alle rasse, om te verenig teen die struggle vir gratis onderrig, die verdediging van Suid-Afrika se demokrasie en teen staatskaping,” het Julius Malema, leier van die party, Donderdag tydens ŉ perskonferensie gesê. “Die mense van Suid-Afrika moet verenig staan teen hierdie Zupta-nonsens, wat op ŉ korrupte wyse Suid-Afrika beroof van die skaars hulpbronne en versuim om gratis onderrig te gee aan studente wat dit verdien.” Die party het in ŉ verklaring bevestig hy het reeds aansoek ingedien vir ŉ optog in Tshwane en dit is goedgekeur. Die party sal tydens die betoging die volgende eis: – die Suid-Afrikaanse regering moet vanaf 2017 gratis gehalte hoër onderrig bied – Jacob Zuma moet onmiddellik as president bedank – die Guptas moet dadelik losgemaak word van alle staatskontrakte en dadelik Suid-Afrika verlaat – Shaun Abrahams, hoof van die nasionale vervolgingsgesag, moet dadelik uit die NVG bedank. Malema het tydens die perskonferensie, waar ŉ dagvaarding op hom beteken is, gesê die regering, onder leiding van pres. Jacob Zuma het ineengestort en is “net ŉ piesangrepubliek”. “Die realiteit is dat die regering ineengestort het en ons is nou op autopilot. Enigiemand wat dink daar kom ŉ tipe redding uit die ANC, lieg vir hulleself. Die ANC is oor en verby.” Hy het gesê die studente het nog niks verkeerd gedoen tydens die #FeesMustFall-betoging nie. “Die studente word gedwing om aan gewelddadige aktiwiteit deel te neem deur ŉ gewelddadige staat. Ons is trots op ons studente en hulle moet die stryd voortsit,” het hy gesê. “Die gewelddadige reaksie van die staat is dieselfde as die apartheidsregime se reaksie op vreedsame betogings.” Malema het bygevoeg miljarde rand gaan verlore elke keer wanneer Zuma “ŉ sinnelose besluit” neem, soos om voormalige minister van finansies, Nhlanhla Nene, uit sy pos te verwyder. “Elke keer wanneer Jacob Zuma ŉ irrasionele besluit neem, is dit die armes wat die meeste daaronder ly, en nou moet Suid-Afrika hul land verdedig teen ŉ kriminele sindikaat wat die staat bestuur. As Zuma en [die] Guptas só voortgaan, sal Suid-Afrikaanse oumas nie hul toelaes ontvang nie; kinders en mense met gebreke sal nie hul welsynstoelaes kan ontvang nie; onderwysers, die polisie en verpleegsters sal nie hul salarisse ontvang nie; en alle stelsels wat sorg vir basiese behoeftes, sal ineenstort,” het hy bygevoeg. Hy het verduidelik sy party sal binnekort ŉ voorlegging indien hoe gratis onderrig in Suid-Afrika gefinansier moet word. Lees alle vorige berigte oor Julius Malema op Maroela Media.